
Comisia pentru buget, finanţe şi bănci

Bucureşti,       08.06.2004 

Nr. 22/351

Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind regimul juridic al contractelor de credit pentru consum destinate consumatorilor, persoane fizice, cu care comisia noastră a fost sesizată în fond cu adresa Biroului Permanent nr. P.L:X –332 din 31 mai 2004.

PREŞEDINTE,

Ovidiu Muşetescu 

Parlamentul  României

Comisia pentru buget, finanţe şi bănci

Bucureşti,      08.06.2004 

Nr. 351

RAPORT

asupra proiectului de Lege privind regimul juridic al contractelor de credit pentru consum destinate consumatorilor, persoane fizice

Cu adresa nr. P.L.X - 332 din 31 mai 2004, Biroul Permanent, conform art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr. 23/2003, a sesizat pentru examinare şi avizare în fond, Comisia pentru buget, finanţe şi bănci cu proiectul de Lege privind regimul juridic al contractelor de credit pentru consum destinate consumatorilor, persoane fizice.
La întocmirea raportului s-a avut în vedere avizul Consiliului Legislativ.

La lucrările comisiei au participat 25 deputaţi, din totalul de 27 membri ai comisiei.

Acest proiect de Lege a fost adoptat de Senat în şedinţa din 24 mai 2004.

Potrivit art. 75 alin. (1) şi (3) din Constituţia României, republicată şi art. 86 din  Regulamentul Camerei Deputaţilor, proiectul de Lege este de competenţa decizională a Camerei Deputaţilor.

Prezentul proiect de Lege care ca obiect de reglementare instituirea unor dispoziţii referitoare la regimul juridic al contractelor de credit pentru consum destinate consumatorilor, în scopul armonizării legislaţiei naţionale cu prevederile comunitare, potrivit angajamentelor asumate de România în perspectiva aderării la Uniunea Europeană.

Acest demers legislativ stabileşte situaţiile în care se aplică dispoziţiile acestei legi, costul total al creditului  la consumator şi modul de calcul,  obligaţiile creditorului la încheierea contractului de credit, clauzele minime obligatorii pe care trebuie  să le cuprindă contractul de credit, dreptul consumatorului de a fi informat cu privire la creditul acordat, la dobânda aferentă, precum şi la orice modificare intervenită pe durata derulării contractului, obligaţiile consumatorului privind restituirea creditului potrivit prevederilor contractului de credit, precum şi posibilitatea creditorului de a apela la procedurile legale în vederea returnării bunurilor în cazul în care consumatorul nu şi-a îndeplinit obligaţiile contractuale în cadrul unui termen suplimentar de cel mult două săptămâni.

Proiectul introduce un sistem nou, aplicabil contractelor de credit, urmărindu-se protejarea intereselor consumatorilor în condiţiile de piaţă liberă, în contextul aderării ţării noastre la principiile funcţionale ale unei pieţe unice europene.

In urma examinării proiectului de Lege privind regimul juridic al contractelor de credit pentru consum destinate consumatorilor, persoane fizice, în şedinţa din  08.06.2004, comisia a hotărât, cu majoritate de voturi, supunerea spre dezbaterea şi adoptarea Plenului Camerei Deputaţilor a proiectului de lege în forma adoptată de senat.

Prin natura reglementărilor promovate, proiectul de lege se înscrie în categoria legilor ordinare.

PREŞEDINTE,

Ovidiu Muşetescu 
SECRETAR,

Iuliu Winkler

          Experţi parlamentari:

          Măţan Ofelia

          Bărdiţă Mariana

